Highlanders seëvier in beseringstyd | Netwerk24
Highlanders seëvier in beseringstyd
15 Februarie 2020 12:29
Die Highlanders het Saterdag in die 83ste minuut 'n verdoelde drie aangeteken om die Brumbies in Canberra met 23-22 te klop.
Die besige Highlanders-skrumskakel Aaron Smith. Foto: Getty Images
Dit was die tuisspan se eerste nederlaag in 11 Superrugbywedstryde op die GIO-stadion, terwyl die Highlanders sy vyfde agtereenvolgende oorwinning oor die Brumbies behaal het.
Die Brumbies se haker, Folau Fainga'a, het drie keer agter die Nieu-Seelanders se doellyn gaan kuier, met die Aussies wat hul rolmaal vanaf lynstane uitstekend benut het.
Maar die slot Murray Douglas se geelkaart in die 82ste minuut het sy span duur te staan gekom.
Die Highlanders het een van hulle talle strafskoppe laat in die wedstryd binne die Brumbies se kwartgebied benut en Teariki Ben-Nicholas het langs die doelpale oorgeduik vir die beslissende drie.
Die Brumbies reis volgende week na Hamilton vir 'n kragmeting teen die Chiefs en die Highlanders pak die Crusaders in Christchurch.
Brumbies 22 (12) – Drieë: Folau Fainga'a (3). Doelskoppe: Noah Lolesio, Ryan Lonergan. Strafdoel: Lonergan.
Highlanders 23 (13) – Drieë: Jona Nareki, Teariki Ben-Nicholas. Doelskoppe: Josh Ioane (2). Strafdoele: Ioane (3).